Broj: 711-I-309-P-14/23-02-21

Zagreb, 19. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Tomislava Mrle, pročelnika Odjela gradske uprave za lokalnu samoupravu, društvene djelatnosti i opće poslove Grada Delnica** na 201. sjednici, održanoj 19. siječnja 2023., daje sljedeće

**OČITOVANJE**

1. **Imajući u vidu da je 25. prosinca 2021. na snagu stupio ZSSI/21, kojim nije propisana obveza koja je postojala u članku 15. stavku 2. ZSSI/11-a, više nije potrebno da glavna skupština, odnosno skupština trgovačkog društva u kojem Grad Delnice ima udjele u vlasništvu, o imenovanju članova upravnih tijela i nadzornih odbora društva, odlučuje povodom prijedloga Gradskog vijeća Grada Delnica.**
2. **Povjerenstvo ukazuje kako predlaganje i izbor članova nadzornog odbora u kojem Grad Delnice ima većinski udio ne bi smjelo biti suprotno članku 9., članku 18. stavku 1. i članku 23. stavku 1. ZSSI-a.**

Obrazloženje

Tomislava Mrle, pročelnik Odjela gradske uprave za lokalnu samoupravu, društvene djelatnosti i opće poslove Grada Delnica, podnio je zahtjev za očitovanjem Povjerenstva koji je u knjigama ulazne pošte zaprimljen 12. siječnja 2023. pod brojem: 711-U-246-P-14/23-01-5, povodom kojeg se vodi predmet broj P-14/23.

Podnositelj u zahtjevu navodi kako je prijašnji Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) propisivao postupak imenovanja članova upravnih tijela i nadzornih odbora trgovačkih društava u kojima jedinica lokalne samouprave ima udjele u vlasništvu na način da o istom odlučuje skupština navedenih društava uz prethodni prijedlog predstavničkog tijela jedinice lokalne odnosno područne samouprave.

Podnositelj nadalje navodi da, koliko su upoznati, ZSSI/21 to ne određuje te traži mišljenje Povjerenstva tko i pod kojim uvjetima predlaže članove nadzornog odbora trgovačkog društva u kojem Grad Delnice ima udjele, odnosno koga se smije predložiti na ovu funkciju.

Člankom 8. stavcima 3. i 4. ZSSI-a propisano je da su u slučaju dvojbe, predstavlja li neko ponašanje povredu odredaba ZSSI/21-a o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, obzirom da je pročelnik upravnog odjela za opću upravu jedinice lokalne samouprave službenik u jedinici lokalne samouprave, ali se isti odnosi na dvojbu u pogledu primjene ZSSI/21-a, stoga Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

ZSSI/11 je u članku 15. stavku 2. propisivao da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva), predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Stupanjem na snagu ZSSI/21-a, sukladno članku 61. prijelaznih i završnih odredbi, prestao je važiti ZSSI/11. ZSSI/21 više ne propisuje da bi predstavničko tijelo jedinice lokalne samouprave predlagalo skupštini trgovačkog društva, u kojem ista jedinica ima dionice ili udjele u vlasništvu, imenovanje članova upravnih tijela ili nazornih odbora takvog društva.

Imajući u vidu da je 25. prosinca 2021. na snagu stupio ZSSI/21, kojim nije propisana obveza koja je postojala u članku 15. stavku 2. ZSSI/11-a, više nije potrebno da glavna skupština, odnosno skupština trgovačkog društva u kojem Grad Delnice ima udjele u vlasništvu, o imenovanju članova upravnih tijela i nadzornih odbora društva odlučuje povodom prijedloga Gradskog vijeća Grada Dealnica.

Za sam postupak te uvjete za imenovanje članova uprava trgovačkih društava, mjerodavne su odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), Zakona o lokalnoj ili područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20., kao i eventualno odredbe osnivačkog akta konkretnog trgovačkog društva.

U odnosu na pitanje koga se smije predložiti u nadzorni odbor Povjerenstvo ukazuje kako predlaganje i izbor članova nadzornog odbora u kojem Grad Delnice ima većinski udio ne bi smjelo biti suprotno članku 9., članku 18. stavku 1. i članku 23. stavku 1. ZSSI/21-a.

Člankom 9. stavkom 1. ZSSI/21-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, dok je stavkom 2. propisano da će se obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes, s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost, ako nije drukčije propisano zakonom, pri čemu je pojam povezanih osoba definiran člankom 5. stavkom 6. ZSSI-a tako da istima smatraju navedene u točki 3. toga stavka (član obitelji obveznikaje bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Nadalje, člankom 18. stavkom 1. ZSSI/21-a propisano je kako obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, dok je stavkom 2 istog članka proipisano da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 23. stavkom 1 ZSSI/21-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti. Sukladno stavku 3. istog članka, iznimno od ograničenja propisanog u stavku 1. toga članka, navedeno ograničenje ne odnosi se na predsjednike i članove uprava trgovačkih društava koja su u većinskom državnom vlasništvu, ako se radi o njihovu imenovanju za članove upravnih tijela i nadzornih odbora drugih trgovačkih društava u većinskom državnom vlasništvu, pri čemu ne mogu obnašati dužnost u više od jednog trgovačkog društva.

Sukladno članku 23. stavku 4. ZSSI-a odredba stavka 3. toga članka na odgovarajući se način primjenjuje i na predsjednike i članove uprava trgovačkih društava koja su u većinskom vlasništvu jedinica lokalne i područne (regionalne) samouprave, ako se radi o njihovu imenovanju za članove uprava ili upravnih odbora i nadzornih odbora drugih trgovačkih društava u većinskom vlasništvu jedinica lokalne i područne (regionalne) samouprave.

Člankom 5. stavkom 1. podstavkom 7. propisano je da se upravljačke funkcijeodnose na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima.

Slijedom navedenog, bilo bi suprotno odredbama ZSSI/21-a ukoliko bi gradonačelnik Grada Delnica, kao obveznik navedenog Zakona, predlagao ili imenovao članove nadzornog odbora trgovačkih društava koje bi se s njim smatrale povezanim osobama iz članka 5. stavka 1. tolke 3. ZSSI/21-a.

Nadalje, ukoliko je osoba koja se predlaže, odnosno imenuje u nadzorni odbor trgovačkog društva ujedno obveznik ZSSI-a iz članka 3. stavka 1. i 2. toga Zakona, istoj osobi je zabranjeno za vrijeme obnašanja dužnosti biti članom nadzornih odbora trgovačkih društava, osim u pogledu propisane iznimke koja se odnosi na obveznike koji obnašaju dužnost člana uprave u trgovačkom društvu u vlasništvu jedinice lokalne samouprave, jer oni iznimno mogu biti članovi dvaju nadzornih odbora povezanih trgovačkih društava, ali bez prava na naknadu.

Također, potrebno je voditi računa o zabrani iz članka 23. stavka 1. ZSSI/21-a, sukladno kojoj obveznici ne smiju bez suglanosti Povjerenstva iz članka 23. stavka 6. istog Zakona prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, i to tijekom 18 mjeseci nakon prestanka obavljanja dužnosti, jer se upravljačke funkcijeodnose i na članove nadzornih odbora trgovačkih društava, osim ukoliko bi se radilo o članu uprave trgovačkog društva u većinskom vlasništvu jedinica lokalne i područne (regionalne) samouprave koji bi se nakom prestanka mandata imenovao u nadzorni odbora drugog trgovačkog društava u većinskom vlasništvu jedinica lokalne i područne (regionalne) samouprave, pri čemu ne mogu obavljati funkciju u više od jednom trgovačkom društvu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana